b'\n_START_ARTICLE_\nJanez Leopold \xc5\xa0migoc\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je verjetno obiskoval v Gradcu (1801\xe2\x80\x931807), kjer je nato v letih 1807\xe2\x80\x931809 obiskoval licej in do 1813 \xc5\xa1tudiral pravo. Nadaljnja \xc5\xbeivljenjska pot do 1818 ni znana; za tem je bil magistratni uradnik na Ptuju, od 1822 do smrti pa oskrbnik na Ptujskem gradu._NEWLINE_\xc5\xa0migoc je bil med prvimi \xc4\x8dlani dru\xc5\xa1tva Societas slovenica, ki ga je v Gradcu 1810 ustanovil J. Primic. Izpisoval in prevajal je besede, se potegoval za mesto profesorja na gra\xc5\xa1kem liceju in za pouk slovnice po Kopitarjevem zgledu sestavil slovnico Theoretisch-praktische Windische Sprachlehre (Gradec, 1812), namenjene tujcem za u\xc4\x8denje sloven\xc5\xa1\xc4\x8dine. Slovnica z vzhodno\xc5\xa1tajerskimi posebnostmi v oblikovanju in besedju je vsebovala tudi vaje in dvojezi\xc4\x8dna slovensko-nem\xc5\xa1ka besedila (zbirka besed po tematskih skupinah, vsakdanji pogovori in obse\xc5\xbeen slovar\xc4\x8dek, ki ga je kasneje uporabil A. Murko v svojem slovarju). To je pripomoglo, da je Kopitar kot cenzor slovnico odobril, \xc4\x8deprav jo je druga\xc4\x8de imel za zelo povpre\xc4\x8dno.'